P6_TA(2005)0078

Finansieringen af Natura 2000

Europa-Parlamentets beslutning om finansieringen af Natura 2000 (2004/2164(INI))

Europa-Parlamentet,

- der henviser til Kommissionens meddelelse til Rådet og Europa-Parlamentet — Finansiering af Natura 2000 (KOM(2004)0431),

- der henviser til konventionen om den biologiske mangfoldighed,

- der henviser til Rådets direktiv 79/409/EØF af 2. april 1979 om beskyttelse af vilde fugle ("fuglebeskyttelsesdirektivet") [1],

- der henviser til sin beslutning af 20. oktober 1998 om Kommissionens meddelelse til Rådet og Europa-Parlamentet om Det Europæiske Fællesskabs biodiversitetsstrategi [2],

- der henviser til sin beslutning af 17. januar 2001 om gennemførelse af direktiv 92/43/EØF om bevaring af naturtyper samt vilde dyr og planter [3],

- der henviser til Europa-Parlamentets og Rådets afgørelse nr. 1600/2002/EF af 22. juli 2002 om fastlæggelse af Fællesskabets sjette miljøhandlingsprogram [4],

- der henviser til sin beslutning af 14. marts 2002 om Kommissionens meddelelse til Rådet og Europa-Parlamentet om handlingsplaner for biodiversitet: landbrug, fiskeri, økonomisk samarbejde og udviklingssamarbejde samt bevaring af naturressourcer [5],

- der henviser til forretningsordenens artikel 45,

- der henviser til betænkning fra Udvalget om Miljø, Folkesundhed og Fødevaresikkerhed og udtalelser fra Udvalget om Landbrug og Udvikling i Landdistrikterne og Regionaludviklingsudvalget (A6-0049/2005),

A. der henviser til, at de europæiske stats- og regeringschefer på Det Europæiske Råds møde i Göteborg i juni 2001 [6] forpligtede sig til at vende faldet i biodiversitet i EU inden 2010,

B. der henviser til, at målet i henhold til Fællesskabets sjette miljøhandlingsprogram er at beskytte og om nødvendigt genoprette natursystemernes funktioner og standse tabet af biodiversitet både i EU og globalt inden 2010,

C. der henviser til, at det internationale topmøde om bæredygtig udvikling i Johannesburg i 2002 anerkendte, at biodiversitet spiller en kritisk rolle for den bæredygtige udvikling og fattigdomsbekæmpelsen generelt og er af afgørende betydning for vores planet, vores menneskelige velfærd og befolkningernes levebrød og kulturelle integritet, og der henviser til, at det globale mål om i betydelig grad at bremse faldet i biologisk mangfoldighed inden 2010 bekræftes i Johannesburg-gennemførelsesplanen,

D. der henviser til, at Natura 2000-nettet af beskyttede områder, der udgøres af lokaliteter udpeget i henhold til Rådets direktiv 92/43/EØF af 21. maj 1992 om bevaring af naturtyper samt vilde dyr og planter [7] ("Habitat-direktivet"), spiller en nøglerolle i fællesskabsindsatsen for bevaring af biodiversiteten,

E. der henviser til, at de fleste medlemsstater tidligere har gjort begrænset brug af mulighederne for at gennemføre Natura 2000 under forordningen om støtte til udvikling af landdistrikterne, og at regionalog landdistriktsudviklingsprogrammer ofte har arbejdet imod EU's prioriteringer inden for naturbevaring,

F. der henviser til, at landmænd og skovejere gennem deres forvaltningspraksis kan bidrage væsentligt til bevarelse og bæredygtig udnyttelse af biodiversiteten på land- og skovbrugsarealer, og at dette i mange tilfælde er forbundet med ekstra omkostninger, som der bør ydes passende kompensation for,

G. der henviser til, at EU's støtte til landbrugsmarkederne, herunder direkte støtte, ud af et samlet budget på 111,3 mia. EUR i 2004 beløb sig til 40,2 mia. EUR sammenlignet med 6,5 mia. EUR til landdistriktsudviklingspolitikken; der henviser til, at den nuværende landdistriktsudviklingspolitik stadig er rettet mod strukturpolitiske mål i stedet for at sikre naturbevaring og støtte miljøvenlige og bæredygtige landbrugsmetoder,

H. der henviser til, at Kommissionens forslag til finansielle overslag for perioden 2007-2013 er i overensstemmelse med den beslutning, som Rådet i 2002 traf i Bruxelles om at fastfryse landbrugsudgifterne på 2006-niveauet med forbehold af en årlig justering for inflation på 1%; der henviser til, at der i henhold til dette forslag skal afsættes et beløb på 301 mia. EUR til landbrugsstøtte i form af markedsudgifter og direkte betalinger (svarende til et årligt gennemsnit på 43 mia. euro) og et beløb på 88,75 mia. EUR til landdistriktsudviklingsforanstaltninger (12,6 mia. EUR i gennemsnit); der henviser til, at beløbene til landdistriktsudvikling omfatter de EUGFL-foranstaltninger, som tidligere blev finansieret under strukturfondene,

I. der henviser til, at budgettet til sådanne foranstaltninger også er fastfrosset på 2006-niveauet og kun er udvidet med bevillinger for Bulgarien og Rumænien, selv om Det Europæiske Råd i 2002 ikke fastsatte et loft for foranstaltningerne til udvikling af landdistrikterne, hvilket betyder, at en ny væsentlig opgave som samfinansiering af forvaltningen af Natura 2000-nettet ikke kan tilføjes uden en tilsvarende forøgelse af budgettet,

J. der henviser til, at Kommissionen skønner, at de årlige udgifter til forvaltning af Natura 2000-nettet, uden at medtage de beskyttede havområder, vil beløbe sig til 6,1 mia. EUR,

K. der henviser til, at medlemsstaterne i Malahide (den 27. maj 2004) enedes om, at der skal fastlægges ordninger, som kan sikre tilstrækkelig og garanteret EU-medfinansiering af Natura 2000-nettet, og at det i budskabet fra Malahide også anføres, at dette bl.a. bør omfatte forbedring af Life-Naturinstrumentet inden for rammerne af det nye finansieringsinstrument for miljøet parallelt med forbedret støtte fra struktur- og landdistriktsudviklingsfondene,

L. der henviser til, at Kommissionen i sin meddelelse om de finansielle overslag for 2007-2013 (KOM(2004)0487) anfører, at den vil "forlange, at medlemsstaterne viser, hvorledes de ved udviklingen af deres nationale programmer under strukturfondene har taget hensyn til miljøets finansieringsbehov inkl. relevante aspekter ved Natura 2000 ...",

M. der henviser til, at Kommissionen i sin meddelelse har foretaget en analyse af tre forskellige muligheder for fremtidig finansiering af Natura 2000-nettet,

N. der erindrer om, at Kommissionen og Rådet ved vedtagelse af habitatdirektivet i 1992 gav et klart tilsagn om, at jordejere og jordbrugere ikke skulle bære de økonomiske byrder ved foranstaltningerne i direktivet; der indtrængende anmoder om, at dette tilsagn opfyldes;

1. konstaterer, at Natura 2000-nettet af beskyttede områder spiller en nøglerolle i EU-indsatsen i forbindelse med biodiversitet, og at en stor del af biodiversiteten i Europa allerede er gået tabt;

2. bemærker, at sunde økosystemer udgør en vigtig social og økonomisk ressource, ligesom de giver rekreative muligheder og støtter landbrug og fiskeri;

3. glæder sig over, at Kommissionen har taget initiativ til at foreslå en strategisk tilgang til samfinansiering af Natura 2000 og over den erklæring, som kommissær Dimas fremsatte på den internationale konference om biodiversitet, videnskab og forvaltning den 24. januar 2005 i Paris;

4. påpeger, at strukturfondsstøtte til Natura 2000 er i overensstemmelse med Cardiff-processen om integrering af miljøhensyn i alle politiske nøgleområder, og at der under alle omstændigheder skulle kunne sikres tilstrækkelige midler på grundlag af strukturfondsmålene;

5. glæder sig over Kommissionens erklæring om, at EU's støtte til udvikling af landdistrikterne og strukturfondene skal yde et væsentligt bidrag til medfinansieringen af Natura 2000-nettet, og glæder sig over muligheden for at finansiere Natura 2000 via EU's støtte til udvikling af landdistrikterne og strukturfondene; mener imidlertid ikke efter at have behandlet de relevante forslag (strukturfonde, landdistrikter og Life+), at de er tilstrækkelige til på behørig vis at samfinansiere Natura 2000-nettet, og insisterer derfor også på, at der etableres en særlig fond til dette formål;

6. finder, at bevillingerne til Den Europæiske Landbrugsfond for Udvikling af Landdistrikterne og/eller strukturfondene skal forhøjes, eftersom en væsentlig del af udgifterne til Natura 2000 skal afholdes herover;

7. anmoder om, at der efter 2006 som led i Life+-forslaget oprettes en særlig EU-biodiversitetsfond, der skal sikre bevillinger til Natura 2000-forvaltningsaktiviteter, der ikke kan opnå støtte fra enten strukturfondene eller Den Europæiske Landbrugsfond for Udvikling af Landdistrikterne;

8. mener, at Den Europæiske Landbrugsfond for Udvikling af Landdistrikterne kan anvendes til at udligne ekstraudgifterne for landbruget i Natura 2000-områder, forudsat at dette ikke medfører en nedskæring i bevillingerne til andre nødvendige tiltag inden for udvikling af landdistrikter, dyrevelfærd, landbrugsøkologiske foranstaltninger og andre mål, som er omfattet af den foreslåede forordning om denne fond;

9. erkender, at integrationsmetoden kan være effektiv, hvis den gennemføres på en konsekvent måde, men understreger, at tidligere erfaringer kun tyder på begrænset succes; finder, at de foreslåede forordninger om støtte til udvikling af landdistrikterne og strukturfondene ikke omfatter tilstrækkelige bestemmelser vedrørende Natura 2000, hvilket betyder, at de ikke opfylder Kommissionens ambition og bringer opfyldelsen af EU's biodiversitetsmål inden 2010 i fare bl.a. på grund af følgende:

- bevaring af biodiversitet har indtil nu ikke været et af de vigtigste mål for EU's støtte til udvikling af landdistrikterne og strukturfondene og kan i lokale og regionale sammenhænge endda være i modstrid med andre mål for den socioøkonomiske udvikling

- samfinansiering af Natura 2000-lokaliteter vil konkurrere direkte med andre økonomiske og sociale projekter som f.eks. de transeuropæiske net eller strukturtilpasningerne inden for landbruget

- programmerne for og forvaltningen af EU's støtte til udvikling af landdistrikterne og strukturfondene er udformet med henblik på at støtte den regionale socioøkonomiske udvikling, og de myndigheder, der er ansvarlige for forvaltningen heraf, har i øjeblikket kun begrænset kompetence inden for naturbevaring, idet de mangler den ekspertise og viden, der er nødvendig for at kunne forvalte naturbevaringsprojekter

- der er ikke taget højde for, at frigivelsen af strukturmidler skal være betinget af nationale planer med tilstrækkelige midler til finansiering af Natura 2000, selv om dette optræder som et krav i meddelelsen om de finansielle overslag

- forslagene vedrørende strukturfonde, landdistrikter og Life + sikrer i deres nuværende form ikke en minimumsfinansiering til Natura 2000 eller yderligere finansiering til de instrumenter, der afspejler denne prioritering

- der er ikke afsat økonomisk støtte til marine og andre Natura 2000-lokaliteter og -arter i områder med forskellige former for ejerskab

10. understreger, at Natura 2000-lokaliteter og naturressourcer sikrer væsentlige fordele for offentligheden og ofte for økonomisk isolerede områder, bl.a. i form af betydelige direkte betalinger i lokalområderne, øget potentiale for turisme, betydelige sundhedsmæssige fordele, stigende beskæftigelse i sektoren, som i øjeblikket skønnes at omfatte ca. 125000 arbejdspladser i EU-15 og et lignende tal i de nye medlemsstater, uddannelsesmæssige ressourcer og økologiske livsunderstøttende systemer af høj værdi;

11. mener, at de pågældende midler bør fordeles forholdsmæssigt mellem alle medlemstater, (gamle som nye) og afspejle områdernes størrelse og lokaliteternes grad af biodiversitet;

12. opfordrer Kommissionen til at justere sit forslag om et finansielt instrument for miljøet (Life +), så det kommer til at omfatte et særligt biodiversitetsmål under den pågældende fond med henblik på at yde støtte til forvaltning af Natura 2000-lokaliteter i tillæg til EU's støtte til udvikling af landdistrikterne samt strukturog fiskerifondene og i tillæg til de midler, som medlemsstaterne måtte stille til rådighed, bl.a. til særlige investeringer i naturbevaring samt til naturbevaringsprojekter og hasteindgreb, til naturbevaringsforskning, oplysning og sensibilisering samt til grænseoverskridende samarbejde med tredjelande om naturbevaringsprojekter;

13. kræver, at forslaget til Rådets forordning om generelle bestemmelser for Den Europæiske Fond for Regionaludvikling, Den Europæiske Socialfond og Samhørighedsfonden ændres ved at indføje konkrete henvisninger til Natura 2000 med henblik på at sikre, at Natura 2000-aktiviteter kan opnå støtte fra strukturfondene;

14. understreger, at Kommissionens beregnede årlige omkostninger til Natura 2000-nettet på 6,1 mia. EUR sandsynligvis er en betydelig undervurdering af de samlede omkostninger ved forvaltning af nettet, og at det derfor kun bør betragtes som det nødvendige minimumsbeløb; understreger desuden, at beregningen ikke tager hensyn til tiltrædelsen af nye medlemsstater (Rumænien, Bulgarien og Kroatien), og at der må foretages en ny beregning af det finansielle behov for at dække Natura 2000-nettet over hele EU;

15. opfordrer Kommissionen til at aflægge beretning til Europa-Parlamentet om gennemførelsen af den integrerede tilgang, når resultaterne af forordningerne om støtte til udvikling af landdistrikterne samt struktur- og fiskerifondene kendes, og, såfremt der ikke heri afsættes øremærkede midler til forvaltning af Natura 2000, at fremsætte forslag om en særlig fond til dette formål, som bør omfatte en politik for oplysning og bevidstgørelse af offentligheden om naturbeskyttelsesspørgsmål med henblik på at fremhæve de udviklingsmæssige, økonomiske og sociale fordele, der er forbundet med gennemførelsen af de foreslåede foranstaltninger;

16. finder det positivt, at Kommissionen har til hensigt at inddrage naturbeskyttelsespolitikken under den bredere målsætning at opnå en bæredygtig økonomisk, social og regional udvikling i EU; mener imidlertid ikke, at dens endelige forslag vidner om nogen reel vilje til at sikre en tilstrækkelig finansiering af denne politik og sørge for dens vellykkede gennemførelse;

17. støtter Kommissionens planer om at offentliggøre en detaljeret vejledning i, hvordan midler fra strukturfondene kan anvendes til at støtte Natura 2000-nettet, og anmoder den om at udmønte sin forsikring om, at Natura 2000-finansieringen vil være blandt prioriteterne i Fællesskabets kommende strategiske retningslinjer for samhørighedspolitikken, i praksis;

18. anmoder om, at man via ansporing til og udbredelse af bedste praksis anerkender de territoriale enheder, som demonstrerer evne til at forvalte deres respektive Natura 2000-områder omkostningseffektivt i såvel miljømæssig som økonomisk henseende;

19. understreger vigtigheden af, at man inddrager de nationale parlamenter, arbejdsmarkedets parter, civilsamfundet og de regionale og lokale myndigheder i implementeringen af disse målsætninger ved at anspore til og fremme grundige offentlige høringer;

20. pålægger sin formand at sende denne beslutning til Rådet og Kommissionen.

[1] EFT L 103 af 25.4.1979, s. 1.

[2] EFT C 341 af 9.11.1998, s. 41.

[3] EFT C 262 af 18.9.2001, s. 132.

[4] EFT L 242 af 10.9.2002, s. 1.

[5] EUT C 47 E af 27.2.2003, s. 575.

[6] Formandskabets konklusioner på Det Europæiske Råd i Göteborg, den 15. og 16. juni 2001.

[7] EFT L 206 af 22.7.1992, s. 7.

--------------------------------------------------